**Latvijas Bankas noteikumu projekta "Tirgus uzturētāja paziņojumiem izmantojamās veidlapas apstiprināšanas noteikumi" anotācija**

|  |  |
| --- | --- |
| **Nosaukums** | Tirgus uzturētāja paziņojumiem izmantojamās veidlapas apstiprināšanas noteikumi |
| **Dokumenta veids** | Noteikumi |
| **Izdošanas pamatojums** | Finanšu instrumentu tirgus likuma 62.1 panta otrā daļa |
| **Mērķis un būtība** | Saskaņā ar Finanšu instrumentu tirgus likuma 62.1panta otro daļu tirgus uzturētāju paziņojumiem izmantojamās veidlapas paraugu apstiprina Latvijas Banka.  Latvijas Banka ir izstrādājusi noteikumu projektu "Tirgus uzturētāja paziņojumiem izmantojamās veidlapas apstiprināšanas noteikumi" (turpmāk – noteikumu projekts), kurš nosaka tirgus uzturētāju sniegtās informācijas apjomu un saturu, informējot par to, ka attiecībā uz konkrētā emitenta finanšu instrumentiem tie rīkojas vai vēlas rīkoties kā tirgus uzturētāji vai attiecībā uz konkrētā emitenta finanšu instrumentiem tie vairs nerīkojas kā tirgus uzturētāji.  Noteikumu projekts būs saistošs tirgus uzturētājiem, kuri vēlas izmantot Finanšu instrumentu tirgus likuma 62. panta trešajā daļā minēto atbrīvojumu no paziņošanas, nosūtot Latvijas Bankai informāciju, ka attiecībā uz konkrētā emitenta emitētiem finanšu instrumentiem tie rīkojas vai vēlas rīkoties kā tirgus uzturētāji vai attiecībā uz konkrētā emitenta emitētiem finanšu instrumentiem tie vairs nerīkojas kā tirgus uzturētāji.  Ar 2023. gada 1. janvāri Finanšu un kapitāla tirgus komisija ir integrēta Latvijas Bankā. Saskaņā ar Latvijas Bankas likuma pārejas noteikumu 3. punktu Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti piemērojami līdz dienai, kad stājas spēkā attiecīgie Latvijas Bankas ārējie normatīvie akti, bet ne ilgāk kā līdz 2024. gada 31. decembrim. Šobrīd ir spēkā Finanšu un kapitāla tirgus komisijas 2020. gada 10. novembra normatīvie noteikumi Nr. 216 "Normatīvie noteikumi par Finanšu instrumentu tirgus likumā noteiktās tirgus uzturētāju paziņojumiem izmantojamās veidlapas apstiprināšanu" (turpmāk –Noteikumi Nr. 216). Noteikumu projekts izstrādāts ar mērķi nomainīt kompetento iestādi un noteikumu izdevējiestādi pret Latvijas Banku.  Noteikumu projekts neparedz jaunas prasības, salīdzinot ar Noteikumiem Nr. 216. |
| **Leģitīmais mērķis** | Noteikumi ir nepieciešami, lai apstiprinātu tirgus uzturētāju paziņojumiem izmantojamo veidlapu, nodrošinot tirgus uzturētāju sniegtās informācijas vienveidību un veicinot vienotu izpratni par sniedzamās informācijas apjomu un saturu.  Nosakot tirgus dalībniekiem prasības un veicot to pārbaudes, Latvijas Banka nodrošina tai Latvijas Bankas likumā noteikto pienākumu izpildi, lai sasniegtu tās darbības mērķi – veicināt ieguldītāju interešu aizsardzību un finanšu tirgus attīstību un stabilitāti. Līdz ar to noteikumu projekta leģitīmais mērķis ir citu personu tiesību aizsardzība. |
| **Samērīgums** | Pirmkārt, Finanšu instrumentu tirgus likumā ir dots deleģējums apstiprināt noteikumus.  Otrkārt, izdodot noteikumus un ar tiem apstiprinot standarta veidlapu tirgus uzturētāju paziņojumiem, tiek nodrošināts, ka tirgus uzturētājs ietver paziņojumā visu būtiskāko informāciju un šī informācija tiek sniegta vienotā, konkrētā un precīzi definētā veidā.  Treškārt, atbilstošākais veids, kā noteikt tirgus uzturētājiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu un apgrūtinātu regulējošo prasību izpildes uzraudzību.  Noteikumu projekts kopumā un tajā ietvertās tiesību normas atbilst samērīguma principam, jo:   * ar noteikumu projektu un tajā ietvertajām prasībām tiek sasniegts leģitīmais mērķis (tirgus dalībnieku interešu aizsardzība); * nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav ietekmes. |
| **Administratīvā sloga un izmaksu novērtējums (tirgus dalībniekiem)** | Noteikumi papildu administratīvo slogu nerada, jo līdzīgi noteikumi ir spēkā šobrīd. |
| **Saistītie dokumenti** | Ar noteikumu projektu saistītie dokumenti:  1) Finanšu instrumentu tirgus likums;  2) Noteikumi Nr. 216. |
| **Saskaņošana ar Eiropas Centrālo banku** | Nav attiecināms. |
| **Saskaņošana ar citām publiskām un privātām personām** | Noteikumu projekts tika publicēts Latvijas Bankas tīmekļvietnes [www.bank.lv](https://www.bank.lv) sadaļas "Tiesību akti" apakšsadaļā "Sabiedrības līdzdalība", un sabiedrības pārstāvji varēja sniegt savus priekšlikumus un ierosinājumus par noteikumu projektu.  Noteikumu projekts 2024. gada 25. janvārī tika nosūtīts Latvijas Finanšu nozares asociācijai un akciju sabiedrībai "Nasdaq Riga" iebildumu un priekšlikumu sniegšanai. |
| **Saskaņošanas rezultāti** | Priekšlikumi, ierosinājumi vai komentāri no sabiedrības pārstāvjiem, Latvijas Finanšu nozares asociācijas un akciju sabiedrības "Nasdaq Riga" netika saņemti. |